《上知府张少卿》
宋代·强至

邦君今刺史，光禄古名卿。
况是三台后，仍兼二事荣。
才猷希世出，议论一时倾。
文燄长千丈，诗锋锐五兵。
量形沧海狭，气与素秋横。
官路紫朱竞，公心绂冕轻。
金华推美郡，铜虎惬专城。
半岁开尊府，休风变细甿。
堂阴空昼讼，桑野劝春耕。
每布诏条暇，间携宾从行。
江山寻胜地，笳鼓拥游旌。
好景樽前挹，新篇席次成。
双溪兹壮观，八咏昔虚声。
治状称尤异，宸衷眷直清。
势应非久次，代岂俟终更。
卓马朝将近，元龟德素明。
丰功增阀阅，旧物取钧衡。
属吏谁堪卹，孤踪此最平。
下科逾十稔，薄况甚三生。
尚壮羞乾没，虽驽愿使令。
斯辰如贲饰，吾道定蒙亨。
辄取盐车吭，聊逢伯东鸣。

作者简介：强至（1022年～1076年），字几圣，杭州（今属浙江）人。仁宗庆历六年（1046年）进士，充泗州司理参军，历官浦江、东阳、元城令。英宗治平四年（1067年），韩琦聘为主管机宜文字，后在韩幕府六年。熙宁五年（1072年），召判户部勾院、群牧判官。熙宁九年（1076年），迁祠部郎中、三司户部判官。不久卒。其子强浚明收集其遗文，编《祠部集》四十卷，曾巩为之序，已佚。清代强汝询《求益斋文集》卷八《祠部公家传》有传。